Jansrud-seier i den norske lykkebakken: – Vi kunne tatt topp 3
For Jansrud selv blir dette den tredje seieren i Lake Louise, mens Aksel Lund Svindal har åtte triumfer i den vakre fjellheimen i Canada. Og Atle Skårdal vant der i 1991. – Jeg var veldig usikker på om det var nok til å vinne, sier Jansrud på telefonen til VG. Han følte ikke at han kjørte så fantastisk, men det var en viktig ting: – Jeg gjorde ingen store feil. Aleksander Aamodt Kilde (25) ble nummer fire og Aksel Lund Svindal (34) nummer fem. Jansrud mener at nordmennene med litt mer hell kunne ha tapetsert seierspallen: – Aleksander kunne uten feil ha slått meg i dag, og hvis Aksel hadde hatt bedre lysforhold, kunne vi ha vært tre nordmenn på pallen. Men for all del - vi er veldig fornøyde med 1., 4. og 5. plass også, sier Jansrud til VG. Kjetil Jansrud benekter at han hadde go'følelsen underveis: – Det var overraskende løst. Husker du? Rørt Jansrud fikk gullet sitt Nordmannen mente også at han var heldig med været. – Det blir ikke helt rettferdig. Men sånn er det. Det snur i et annet renn, sa han til NRK. Aamodt Kilde gjorde en stor feil underveis, men var likevel bare 41 hundredeler dårligere enn Jansrud og endte på 4. plass. Aksel Lund Svindal lå mer enn sekundet bak Jansrud midtveis, men endte 52 hundredeler bak til slutt. Det holdt til 5. plass. – Norge viser igjen at vi er verdens beste fartsnasjon, sa Marius Arnesen på NRK-sendingen. I 2014 vant Jansrud både super-G og utfor i Lake Louise. Totalt i karrieren står han nå med ti seirer i super-G og åtte i utfor. – Helt medium, var Kjetil Jansruds første kommentar til NRK etterpå, mens rennet fortsatt pågikk. Så la han til: – Jeg er fornøyd med å lede, men veldig usikker på om det holder. Hvis jeg er i megaform, kan jeg vinne når jeg kjører en sånn omgang. I dag har jeg følelsen av at jeg blir litt for forsiktig i partiene der jeg kjører dårlig, fortsatte han i intervjuet med Tommy Barstein. Men det skulle altså holde til slutt. Lund Svindal: - Digg at kneet fungerer – Det blir for omstendelig i mellompartiet. Jeg tror jeg mangler litt tryggheten. Men samtidig gjør jeg ikke store feil. NRK-ekspert Marius Arnesen uttrykte seg slik: – Til bunnen av henget kjørte Kjetil fantastisk. Jansruds siste verdenscupseier kom i Kvitfjells utfor i februar. Aleksander Aamodt Kilde kom skjevt ut av et hopp og tapte masse tid. Kjørte likevel ned til en tid som var bare 41 hundredeler bak Jansrud. – Det var «typisk Kilde». Jeg er litt sur på meg selv, for det var så sinnssykt unødvendig, sa han om feilen. Så du? Aksel Lund Svindal klar for «Gutta på tur» – Ting satt bra underveis, men den feilen kostet meg litt mye. Jeg hadde ekstremt gode ski og hadde ekstremt høy hastighet. Ting kom fort på, det er et godt tegn når du kjører super-G, smilte Aleksander Aamodt Kilde i intervjuet på NRK. Aksel Lund Svindal kom på pallen lørdag. Søndag falt han utenfor: – Dette var litt mer rufsete (enn utfor). Jeg fant ikke den rytmen jeg ville ha, sa han til NRK. – Det er litt surt, men det er bra likevel, sa comeback-mannen, som roste Jansrud. Fra et sent startnummer imponerte Stian Saugestad ved å kjøre inn til 18. plass. – Vi kaller ham bare «moskusen», sier Jansrud til VG. Adrian Smiseth Sejersted kjørte offensivt, men måtte finne seg i å komme 2.17 bak Jansrud i mål. Stillingen i super-G: 1. Kjetil Jansrud, Norge. 2. Max Franz, Østerrike +0.28. 3. Hannes Reichelt, Østerrike +0.32. 4. Aleksander Aamodt Kilde, Norge +0.41. 5. Aksel Lund Svindal, Norge +0.52. 6. Christof Innerhofer, Italia +1.05. 18. Stian Saugestad, Norge +1.52. 26. Adrian Smiseth Sejersted, Norge +2.17. 38. Bjørnar Neteland, Norge +3.03.
Kjetil Jansrud (32) tok sin 20. verdenscupseier i karrieren da han vant super-G i den norske lykkebakken i Lake Louise søndag kveld.